2008 YILDA PAXTA YETIShTIRIShNING PROGNOZ HAJMLARI VA GʻOʻZANI NAVLAR BOʻYIChA JOYLAShTIRISh TOʻGʻRISIDA
(resolution, 2020-09-28)

Respublika mintaqalarining tuproq-iqlim sharoitlarini hisobga olgan holda, paxta tolasining sifati boʻyicha jahon standartlari va talablariga javob beradigan gʻoʻzaning tezpishar va serhosil seleksiya navlarini oqilona joylashtirish, shuningdek, 2008-yil hosili uchun paxta yetishtiruvchi xoʻjaliklarni maromiga yetkazilgan urugʻlik chigit bilan taʼminlash maqsadida: 1. Qoraqalpogʻiston Respublikasi Vazirlar Kengashi, viloyatlar hokimliklarining Oʻzbekiston Respublikasi Qishloq va suv xoʻjaligi vazirligi, Tashqi iqtisodiy aloqalar, investitsiyalar va savdo vazirligi, “Oʻzpaxtasanoat” uyushmasi bilan kelishilgan quyidagi: 2008-yilda 1-ilovaga* muvofiq paxta yetishtirishning prognoz hajmlari; gʻoʻzaning rayonlashtirilgan va istiqbolli navlarini 2-ilovaga* muvofiq joylashtirish; 2008-yil uchun gʻoʻzaning asosiy seleksiya navlarini istiqbolliligi va iqtisodiy ragʻbatlantirilishi boʻyicha 3-ilovaga* muvofiq guruhlarga ajratish; chigitni 4-ilovaga* muvofiq plyonka ostiga ekish va xoʻjaliklarni polietilen plyonkalar bilan taʼminlash toʻgʻrisidagi takliflariga rozilik berilsin. 2. 2008-yilda davlat ehtiyojlari uchun xarid qilinadigan paxta tolasi hajmi uning amalda yetishtiriladigan hajmining 50 foizi miqdorida saqlab qolinsin. Paxta yetishtirishning 1-ilovada koʻrsatilgan hajmlari 2008-yil hosili uchun paxta yetishtiruvchi xoʻjaliklar va tayyorlov tashkilotlari oʻrtasida kontraktatsiya shartnomalari tuzishda nazorat koʻrsatkichlari sifatida qaralsin. 3. Belgilansinki, qishloq va suv xoʻjaligi vaziri, “Oʻzpaxtasanoat” uyushmasi raisi, Qoraqalpogʻiston Respublikasi Vazirlar Kengashi raisi, viloyatlar va tumanlarning hokimlari: tumanda ikkitadan ortiq boʻlmagan, xoʻjaliklarda esa bitta tavsiya etilgan gʻoʻza navi ekilishini hisobga olgan holda gʻoʻza navlarini joylashtirishning tasdiqlangan tartibiga rioya qilinishi; respublika ilmiy-tadqiqot institutlari tomonidan ishlab chiqilgan tavsiyanomalar boʻyicha har bir seleksiya navlari uchun gʻoʻzani parvarish qilish agrotexnikasiga qatʼiy amal qilinishi uchun shaxsan javobgar boʻladilar. 4. “Oʻzpaxtasanoat” uyushmasi, Oʻzbekiston Respublikasi Qishloq va suv xoʻjaligi vazirligi: 2008-yil 20-fevralgacha urugʻlik paxtani tozalashni, 27-fevralgacha esa — ehtiyot zaxirasini hisobga olgan holda, urugʻlik chigit tayyorlashni tugallasin, shuningdek urugʻchilik korporatsiyalari va kompaniyalarini tuksizlantirilgan chigitlar bilan 5-ilovaga* muvofiq hajmlarda taʼminlasin; xoʻjaliklarga yuqori sifatli urugʻlik chigitning faqat dorilangan va sertifikatlar mavjud boʻlgan holda, seleksiya navlarini 50 foizdan kam boʻlmagan miqdordagi haqini oldindan toʻlash sharti bilan joylashtirishning tasdiqlangan tartibiga qatʼiy muvofiq ravishda berilishini taʼminlasin. 5. Oʻzbekiston Respublikasi Qishloq va suv xoʻjaligi vazirligi, Qoraqalpogʻiston Respublikasi Vazirlar Kengashi va viloyatlar hokimliklari: urugʻlik chigit ekish uchun paxta ekadigan xoʻjaliklar roʻyxatini bir oy muddatda tanlov asosida belgilangan tartibda qayta koʻrib chiqsinlar; gʻoʻzaning yangi navlarini sinashni faqat ilmiy-tadqiqot institutlarining eksperimental bazalarida, bazaviy xoʻjaliklarda, yangi navlarni oldindan koʻpaytirish xoʻjaliklari va davlat nav sinash uchastkalarida amalga oshirsinlar. 6. Oʻzbekiston Respublikasi Bosh vaziri Sh.M. Mirziyoyev: paxta yetishtiruvchi xoʻjaliklar bilan paxtani qayta ishlash korxonalari oʻrtasida kontraktatsiya shartnomalarining oʻz vaqtida tuzilishi ustidan nazoratni; tuzilgan shartnomalarga muvofiq mineral oʻgʻitlar, yoqilgʻi-moylash materiallari, polietilen plyonkalar va boshqa moddiy-texnika resurslarini paxta yetishtiruvchi xoʻjaliklarga haqini belgilangan tartibda toʻlash sharti bilan oʻz vaqtida yetkazib berish ishlarining muvofiqlashtirilishini; gʻoʻzani parvarish qilishda agrotexnika tadbirlarining sifatli oʻtkazilishini, moddiy resurslarni yetkazib berishda shartnoma majburiyatlariga amal qilinishini taʼminlamayotgan davlat va xoʻjalik boshqaruvi organlarining mansabdor shaxslariga nisbatan qattiq intizomiy javobgarlik choralari koʻrilishini taʼminlasin. 7. Quyidagilar, istisno tariqasida: Shoʻrtan gaz-kimyo kompleksi 2008-yilda chigit ekish uchun polietilen plyonka ishlab chiqaruvchi zavodlarga xomashyo (granulalar)ning jami hajmini sotishda; “Jizzax plastmassa” aksiyadorlik jamiyati va “Andijonpolietileni” qoʻshma korxonasi — tayyor polietilen plyonkalarni paxta yetishtiruvchi xoʻjaliklarga sotishda; ekish uchun moʻljallangan urugʻlik chigiti — tizim ichida harakatlanganda ham, shuningdek 2008-yil hosili uchun “Oʻzpaxtasanoat” uyushmasining hududiy boʻlinmalari tomonidan sotilganda ham qoʻshilgan qiymat soligʻi toʻlashdan ozod qilinsin. 8. Mazkur Qarorning ijrosini nazorat qilish Oʻzbekiston Respublikasi Bosh vaziri Sh.M. Mirziyoyev zimmasiga yuklansin.